Asociația Declic din Cluj-Napoca a realizat o platformă unde pot fi găsite informații despre cei care candidează la alegerile europarlamentare.
Site-ul îndrumă tinerii în procesul de vot și le oferă informații esențiale despre activitatea candidaților la Parlamentul European în raport cu temele de interes pentru generația tânără.
Platforma funcționează ca o hartă interactivă, ce oferă o prezentare clară și structurată a voturilor exprimate până acum și a opiniilor candidaților. Mai mult, site-ul îi separă pe aceștia în două categorii principale: TOP și MEH. Categoriile reflectă alinierea candidaților cu interesele și valorile tinerilor. Topul are la bază datele obținute din surse publice privind voturile exprimate de europarlamentari în perioada 2019-2024, respectiv pe declarațiile politice ale noilor candidați.
”Am pus toate informațiile cap la cap pe site-ul alegeri.declic.ro și le-am transformat într-un instrument online care simplifică la maxim lucrurile. În doar cinci pași simpli, site-ul nostru le arată tinerilor care candidați se aliniază cu interesele lor și care sunt în total dezacord cu valorile lor. Iar votul se transformă dintr-o alegere superficială într-una informată și fundamentată“.”, spune Roxana Pencea Brădățan, coordonatoare de campanii la Declic.
Scopul principal al platformei este de a susține tinerii, în special pe cei care votează pentru prima dată, să facă alegeri informate în cadrul alegerilor europarlamentare din 9 iunie 2024. Declic își propune să stimuleze participarea la vot în rândul tinerilor aflați la primul vot, susținând temele care promovează progresul social și responsabilitatea civică.
Platforma alegeri.declic.ro analizează 27 de texte legislative europene, acoperind domenii precum democrația, anti-corupția, justiția socială, drepturile cetățenești și conservarea naturii. Scoringul candidaților se bazează pe un sistem de evaluare de la 0 (vot împotrivă) la 1 (vot pentru), comparând istoricul lor de voturi cu recomandările comunității Declic. Poți citi aici metodologia din spate.
Platforma poate fi accesată AICI